23/05/2019 | Administración LocalMunicipal
Narón
Secretaría
Anuncio de bases do X Concurso de Fotografía “Cidade de Narón”

ANUNCIO Aprobación das bases do X Concurso de Fotografía “Cidade de Narón” Esta alcaldesa, por resolución de data 26 de abril de 2019, aprobou as bases do X Concurso de Fotografía “Cidade de Narón”, nos seguintes termos: 1. ANTECEDENTES A Concellería de Turismo do Concello de Narón convoca, como cada ano, o Concurso de Fotografía “Cidade de Narón”, que no 2019 acada a súa décima edición, coas condicións e características recollidas nestas Bases.2. PARTICIPANTES O concurso é gratuíto e está aberto a toda persoa maior de idade.3. TEMÁTICA Cada fotografía presentada deberá mostrar a riqueza de Narón, en calquera dos seguintes campos: – Riqueza humana e social no ámbito veciñal, deportivo, industrial, en festas populares, etc. – Espazos naturais de interese, de lecer, culturais e tecnolóxicos. – Patrimonio monumental, arqueolóxico e etnográfico. É obrigatorio que o lugar ou entorno sexa do Concello de Narón e como tal sexa recoñecible. Non se admitirán aquelas fotografías que non cumpran este requisito.4. NÚMERO E CARACTERÍSTICAS DAS IMAXES Cada concursante poderá presentar un máximo de 3 fotografías en cor ou branco e negro coas seguintes características: – O soporte será obrigatoriamente dixital. As fotografías deberán ter unha resolución mínima de 1024 x 768 px., e os formatos admitidos serán JPG, TIFF e PNG. – Cada fotografía debe levar un título como nome de arquivo. – Quedarán excluídas as fotografías con importantes retoques ou alteracións manuais ou dixitais. – Poderán opcionalmente presentarse en formato papel, cun tamaño mínimo de 20 x 25 cm e máximo de 30 x 45 cm. Isto non exime da obrigatoriedade de presentar as fotografías en soporte dixital.5. FORMA DE PRESENTACIÓN As fotografías presentaranse en forma de plica, do seguinte xeito: – Nun sobre grande escribirase exclusivamente de forma visible: “X Concurso de Fotografía Cidade de Narón”, e un pseudónimo libremente elixido polo autor, coa única condición de que non permita que este sexa facilmente identificable. – No interior deste sobre incluirase un CD que conteña exclusivamente as fotografías presentadas co seu título como nome do arquivo. Estes nomes, así como o pseudónimo, figurarán tamén visibles na carátula do CD. – Xunto ao CD, no interior do sobre grande incluirase un sobre pequeno co pseudónimo escrito no seu exterior. No interior deste sobre introducirase unha folla cos seguintes datos: – Pseudónimo, nome, apelidos, NIF, dirección completa, teléfono e correo electrónico do autor. – Título das fotografías, cunha breve explicación do lugar e data na que foi realizada. – Declaración responsable asinada comprensiva da aceptación destas Bases, da autoría, orixinalidade e inexistencia de premios das fotografías presentadas, e da cesión das mesmas ao Concello de Narón para seren utilizadas en carteis, calendarios, exposicións, folletos e publicidade e propaganda do Concello, sen dereito a indemnización algunha por este feito. Así mesmo, no interior do sobre grande incluiranse opcionalmente as fotografías en papel co título e o pseudónimo escritos na parte traseira.6. LUGAR E PRAZO DE PRESENTACIÓN O lugar de presentación será o rexistro da Casa do Concello (Praza de Galicia, s/n, CP 15570, Narón), entre as 8.30 horas do día 16/09/2019 ata as 13.00 horas do 27/09/2019. Para poder garantir o anonimato dos participantes, non se entregará xustificante algún da entrega dos sobres. Ao remate do prazo de presentación establecido, publicarase na web do Concello o listado de pseudónimos participantes no concurso.7. CRITERIOS DE VALORACIÓN O xurado poderá outorgar un máximo de 30 puntos a cada unha das fotografías, de acordo cos seguintes criterios: – Polo impacto visual: ata 10 puntos: Sensación que se percibe ao observar a imaxe por primeira vez, atraendo a atención sobre as demais ou evocando algún tipo de sentimento. – Pola calidade técnica-artística: ata 10 puntos: Foco, nitidez, balance de cores, iluminación, composición, exposición e presentación. – Pola creatividade: ata 10 puntos: Orixinalidade en canto ao tema, destacando aspectos non tratados habitualmente neste concurso, ou en canto ao modo de presentalo, achegándose ao mesmo dunha maneira diferente á usual.8. COMPOSICIÓN DO XURADO O xurado estará formado por profesionais da fotografía de empresas e/ou medios de comunicación do entorno naronés, así como por un representante do Concello. A composición exacta do xurado darase a coñecer con suficiente antelación ao fallo do concurso a través da web municipal.9. FUNCIONAMENTO DO CONCURSO Finalizado o prazo de presentación e desde o Departamento de Turismo do Concello, descargaranse todas as fotografías presentadas e comprobarase que os participantes achegaran toda a información requirida no punto 5 (FORMA DE PRESENTACIÓN), aceptándose só aquelas fotografías dos participantes que cumpran este deber. O xurado, en día e hora que se anunciará igualmente na web municipal, visualizará as imaxes aceptadas, descartando aquelas que incumpran o requisito sinalado no punto 3 (TEMÁTICA), sobre a obrigatoriedade de que o lugar ou entorno sexa do Concello de Narón e como tal sexa recoñecible. Sobre as fotografías restantes realizarase unha preselección de, polo menos, 12 imaxes, que serán analizadas minuciosamente e valoradas segundo os criterios do punto 7, e cuxa puntuación aparecerá no acta confeccionada ao efecto e que se fará pública na web municipal.10. PREMIOS Establécense os seguintes premios, que poderán ser declarados desertos e estarán suxeitos ao disposto na lexislación fiscal vixente no momento da concesión: – 1.º premio: 750 € – 2.º premio: 300 € – 3.º premio: 150 € Ningún concursante poderá ser premiado por máis dunha fotografía que presente ao concurso. Os premios serán entregados simbolicamente nun acto público en data e lugar que se dará a coñecer con suficiente antelación, sen prexuízo de que nos días seguintes ao acto se realice o efectivo ingreso do premio na conta bancaria do beneficiario.11. DOCUMENTACIÓN A ACHEGAR POLOS PREMIADOS Cada concursante que resulte premiado deberá achegar a seguinte documentación: – Copia do DNI, no caso de non estar esta xa en posesión do Concello. – Declaración responsable na que conste que non está incurso en ningunha das causas que determina o artigo 13 da Lei 38/2003, do 17 de novembro, xeral de subvencións, que está ao corrente das súas obrigas tributarias (Estado, Comunidade Autónoma e Concello de Narón) e fronte á Seguridade Social, e que non é debedor por resolución de procedencia de reintegro de subvención. – Ficha bancaria cos datos da conta na que se realizará o ingreso, no caso de non estar esta xa en posesión do Concello. – Modelo 145 de Facenda (comunicación de datos ao pagador). 12. INTERPRETACIÓN O Concello de Narón resérvase a facultade decisoria no caso de controversia á hora de interpretar estas Bases.13. PUBLICACIÓN As presentes bases publicaranse no Boletín Oficial da Provincia da Coruña.14. INFORMACIÓN ADICIONAL Establécense os seguintes medios para a obtención de calquera información adicional: – Correo electrónico: a. fernandez@naron. es – Teléfono 981337700, ext.1517 Narón, 16 de maio de 2019. A alcaldesa Marian Ferreiro Díaz